CELEX: 32015R0782
Language: sk
Date: 2015-05-19 00:00:00
Title: Vykonávacie nariadenie Komisie (EÚ) 2015/782 z 19. mája 2015, ktorým sa mení vykonávacie nariadenie Rady (EÚ) č. 917/2011, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramických obkladačiek s pôvodom v Čínskej ľudovej republike doplnením názvu spoločnosti do zoznamu výrobcov z Čínskej ľudovej republiky v prílohe I

20.5.2015   
            
            
               SK
            
            
               Úradný vestník Európskej únie
            
            
               L 124/9
            
         VYKONÁVACIE NARIADENIE KOMISIE (EÚ) 2015/782
   z 19. mája 2015,
   ktorým sa mení vykonávacie nariadenie Rady (EÚ) č. 917/2011, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramických obkladačiek s pôvodom v Čínskej ľudovej republike doplnením názvu spoločnosti do zoznamu výrobcov z Čínskej ľudovej republiky v prílohe I
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane proti dumpingovému dovozu z krajín, ktoré nie sú členmi Európskeho spoločenstva (1),
   so zreteľom na vykonávacie nariadenie Rady (EÚ) č. 917/2011 z 12. septembra 2011, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramických obkladačiek s pôvodom v Čínskej ľudovej republike (2), a najmä na jeho článok 3,
   keďže:
   A.   PREDCHÁDZAJÚCI POSTUP
   
   
               (1)
            
            
               Vykonávacím nariadením (EÚ) č. 917/2011 Rada uložila konečné antidumpingové clo na dovoz keramických obkladačiek s pôvodom v Čínskej ľudovej republike (ďalej len „ČĽR“) do Únie v súlade s článkom 9 nariadenia Rady (ES) č. 1225/2009.
            
         
               (2)
            
            
               Pôvodné prešetrovanie bolo obmedzené na vzorku čínskych vyvážajúcich výrobcov v súlade s článkom 17 nariadenia (ES) č. 1225/2009.
            
         
               (3)
            
            
               Rada uložila spoločnostiam zaradeným do vzorky individuálne colné sadzby na dovoz keramických obkladačiek v rozpätí od 26,3 % do 36,5 %. Spolupracujúcim vyvážajúcim výrobcom, ktorí neboli zaradení do vzorky, bola uložená colná sadzba 30,6 %. Zoznam spolupracujúcich vyvážajúcich výrobcov, ktorí neboli zaradení do vzorky, sa nachádza v prílohe I k vykonávaciemu nariadeniu (EÚ) č. 917/2011. Rada ďalej uložila celoštátnu colnú sadzbu 69,7 % na dovoz keramických obkladačiek od čínskych spoločností, ktoré sa buď neprihlásili, alebo pri prešetrovaní nespolupracovali.
            
         
               (4)
            
            
               Zoznam spolupracujúcich výrobcov uvedený v prílohe 1 k vykonávaciemu nariadeniu (EÚ) č. 917/2011 bol zmenený vykonávacím nariadením Rady (EÚ) č. 567/2012 (3).
            
         
               (5)
            
            
               V článku 3 vykonávacieho nariadenia (EÚ) č. 917/2011 sa uvádza, že ak ktorýkoľvek výrobca keramických obkladačiek v ČĽR poskytne dostatočné dôkazy o tom, že:
               
                           1.
                        
                        
                           v období prešetrovania od 1. apríla 2009 do 31. marca 2010 nevyvážal keramické obkladačky s pôvodom v ČĽR do Únie;
                        
                     
                           2.
                        
                        
                           nie je prepojený so žiadnymi vývozcami ani výrobcami, ktorí podliehajú antidumpingovým opatreniam uloženým uvedeným nariadením, a
                        
                     
                           3.
                        
                        
                           buď skutočne vyvážal do Únie príslušný tovar, alebo prijal neodvolateľný zmluvný záväzok vyvážať do Únie značné množstvo tohto tovaru až po skončení obdobia prešetrovania, teda po 31. marci 2010,
                        
                     potom článok 1 ods. 2 uvedeného nariadenia môže byť zmenený tak, že sa novému vyvážajúcemu výrobcovi prizná colná sadzba, ktorá sa uplatňuje na spolupracujúce spoločnosti nezaradené do vzorky, konkrétne vážená priemerná colná sadzba 30,6 %.
            
         B.   ŽIADOSTI O UDELENIE ŠTATÚTU NOVÉHO VYVÁŽAJÚCEHO VÝROBCU
   
   
               (6)
            
            
               Vyvážajúci výrobca z ČĽR (ďalej len „žiadateľ“) tvrdil, že spĺňa všetky tri kritériá uvedené v odôvodnení 4, a preto by sa mu mala priznať rovnaká colná sadzba ako colná sadzba uplatniteľná na spolupracujúce spoločnosti nezaradené do vzorky. Na podporu svojho tvrdenia poskytol vyplnený dotazník a podporné dôkazy.
            
         
               (7)
            
            
               Európska komisia (ďalej len „Komisia“) preskúmala dôkazy a dospela k záveru, že žiadateľ spĺňa všetky tri kritériá uvedené vyššie, a preto by sa mohol považovať za nového vyvážajúceho výrobcu.
            
         
               (8)
            
            
               Na základe toho by sa žiadateľ mal zaradiť medzi spoločnosti uvedené v prílohe I k vykonávaciemu nariadeniu (EÚ) č. 917/2011 a následne by sa mu mala priznať colná sadzba 30,6 %.
            
         
               (9)
            
            
               Žiadateľ a výrobné odvetvie Únie boli o zisteniach tohto prešetrovania informovaní a mali možnosť predložiť svoje pripomienky. Neboli doručené nijaké pripomienky.
            
         
               (10)
            
            
               Toto nariadenie je v súlade so stanoviskom výboru zriadeného podľa článku 15 ods. 1 nariadenia (ES) č. 1225/2009,
            
         PRIJALA TOTO NARIADENIE:
   Článok 1
   Do zoznamu vyvážajúcich výrobcov z Čínskej ľudovej republiky uvedeného v prílohe I k vykonávaciemu nariadeniu (EÚ) č. 917/2011 sa dopĺňa táto spoločnosť:
   
      
                  Názov
               
               
                  Doplnkový kód TARIC
               
            
                  „Everstone Industry (Qingdao) Co., Ltd.
               
               
                  B998 “
               
            
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. mája 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 22.12.2009, s. 51.
   
      (2)  Ú. v. EÚ L 238, 15.9.2011, s. 1.
   
      (3)  Vykonávacie nariadenie Rady (EÚ) č. 567/2012 z 26. júna 2012, ktorým sa mení a dopĺňa vykonávacie nariadenie (EÚ) č. 917/2011, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramických obkladačiek s pôvodom v Čínskej ľudovej republike doplnením názvu spoločnosti do zoznamu výrobcov z Čínskej ľudovej republiky v prílohe I (Ú. v. EÚ L 169, 29.6.2012, s. 11).